CELEX: 62009TN0210
Language: el
Date: 2009-05-26 00:00:00
Title: Υπόθεση T-210/09: Αγωγή της 26ης Μαΐου 2009 — Formenti Seleco κατά Επιτροπής

18.7.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 167/22
            
         Αγωγή της 26ης Μαΐου 2009 — Formenti Seleco κατά Επιτροπής
   (Υπόθεση T-210/09)
   2009/C 167/44
   Γλώσσα διαδικασίας: η ιταλική
   
      Διάδικοι
   
   
      Ενάγουσα: Formenti Seleco SpA (Pordenone, Ιταλία) (εκπρόσωποι: A. Malatesta, δικηγόρος, G. Terracciano, δικηγόρος, S. Malatesta, δικηγόρος)
   
      Εναγομένη: Επιτροπή των Ευρωπαϊκών Κοινοτήτων
   
      Αιτήματα της ενάγουσας
   
   Η ενάγουσα ζητεί από το Πρωτοδικείο
   
               —
            
            
               να κρίνει την αγωγή παραδεκτή,
            
         
               —
            
            
               να υποχρεώσει την Επιτροπή των Ευρωπαϊκών Κοινοτήτων να καταβάλει ως αποζημίωση συνολικό ποσό 156 208 915,03 ευρώ στην υπό εκκαθάριση εταιρία Formenti Seleco SpA, που έχει τεθεί υπό καθεστώς αναγκαστικής διαχείρισης, πλέον τόκων υπερημερίας με το νόμιμο επιτόκιο από της ημερομηνίας της κηρύξεως της αφερεγγυότητας ή, επικουρικώς, όποιο άλλο ποσό θα κρίνει προσήκον το Πρωτοδικείο,
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στο σύνολο των δικαστικών εξόδων.
            
         
      Ισχυρισμοί και κύρια επιχειρήματα
   
   Η ενάγουσα εταιρία, που είναι ένας από τους κύριους ιταλούς κατασκευαστές έγχρωμων τηλεοράσεων, κηρύχθηκε σε κατάσταση αφερεγγυότητας και τέθηκε υπό καθεστώς αναγκαστικής διαχείρισης, κατόπιν της σημαντικής εισαγωγής στην ευρωπαϊκή αγορά έγχρωμων τηλεοράσεων που κατασκεύασαν τουρκικές εταιρίες και οι οποίες επωλήθησαν σε τιμές που αντιστοιχούν στα περιθώρια της πώλησης ντάμπινγκ.
   Το γεγονός αυτό προκλήθηκε στο κοινοτικό έδαφος ευθέως από την παράβαση εκ μέρους της Τουρκικής Δημοκρατίας της συμφωνίας συνδέσεως με την Ευρωπαϊκή Κοινότητα του 1963 και των μεταγενέστερων διατάξεων που την συμπληρώνουν, στον βαθμό που η Τουρκική Κυβέρνηση έθεσε σε εφαρμογή ένα κανονιστικό καθεστώς για να αποφύγει τις υποχρεώσεις που απορρέουν από τη συμφωνία συνδέσεως με την Κοινότητα, όσον αφορά ειδικότερα τον καθορισμό της τουρκικής καταγωγής των έγχρωμων τηλεοράσεων που εισάγονται στην Κοινότητα, η δε Επιτροπή εγνώριζε την αποφυγή των υποχρεώσεων αυτών τουλάχιστον από το 1993.
   Ειδικότερα, η Formenti Seleco SpA φρονεί ότι η Επιτροπή υπέχει ευθύνη για τους ακόλουθους λόγους, που μπορούν να θεμελιώσουν την εξωσυμβατική της ευθύνη και, κατά συνέπεια, την υποχρέωσή της για αποκατάσταση της ζημίας:
   
               1)
            
            
               Παράβαση των υποχρεώσεων τις οποίες υπέχει από τη συμφωνία συνδέσεως και από το σχετικό πρόσθετο πρωτόκολλο, στον βαθμό που, είτε κατά τη διάρκεια της μεταβατικής περιόδου της υλοποίησης της τελωνειακής ένωσης της Κοινότητας με την Τουρκική Δημοκρατία, ήτοι μέχρι το 1994, είτε, κατά μείζονα λόγο, κατά τη φάση της πλήρους τελωνειακής ένωσης, μολονότι εγνώριζε τη μη εφαρμογή των συμφωνιών εκ μέρους της Τουρκικής Δημοκρατία, η Επιτροπή παρέλειψε να μεριμνήσει για την ορθή εφαρμογή της σχετικής τελωνειακής κανονιστικής ρύθμισης.
            
         
               2)
            
            
               Παράβαση του άρθρου 211 ΕΚ και παραβίαση της αρχής της χρηστής διοικήσεως, δεδομένου ότι, στον βαθμό που η συμφωνία συνδέσεως και το πρόσθετο πρωτόκολλο αποτελούν τμήμα του κοινοτικού δικαίου, η Επιτροπή οφείλει να μεριμνά και για την τήρηση των διατάξεών τους και να εγγυάται τη χρηστή διοίκηση.
            
         
               3)
            
            
               Παραβίαση της αρχής της δικαιολογημένης εμπιστοσύνης, καθόσον, συνεπεία των προαναφερθεισών συμπεριφορών, η Επιτροπή προσέβαλε την εμπιστοσύνη κάθε κοινοτικής εμπορικής επιχείρησης, ειδικότερα δε της ενάγουσας, στην εύρυθμη λειτουργία της τελωνειακής ένωσης με την Τουρκία, εμπιστοσύνη που θα έπρεπε να διασφαλίζεται μέσω των ελέγχων και των εξακριβώσεων που η Επιτροπή παρέλειψε να εφαρμόσει.
            
         
               4)
            
            
               Παράβαση ή/και εσφαλμένη εφαρμογή των κανόνων αντιντάμπινγκ, καθόσον η Επιτροπή, αν και εγνώριζε από το 1994 τις σοβαρές παρανομίες που διέπρατταν οι Τούρκοι εξαγωγείς, δεν έλαβε μέτρα άμυνας έναντι αυτών, ενεργώντας χωρίς την επιμέλεια και τη σύνεση που προσιδιάζουν κανονικά στη Διοίκηση.